DA Den Europæiske Unions Tidende L 181/74

KOMMISSIONENS GENNEMFØRELSESFORORDNING (EU) Nr. 641/2014

af 16. juni 2014

om gennemførelsesbestemmelser til Europa-Parlamentets og Rådets forordning (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik

EUROPA-KOMMISSIONEN HAR —

under henvisning til Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (1), særlig artikel 24, stk. 11, artikel 31, stk. 2, artikel 34, stk. 5, artikel 39, stk. 4, artikel 43, stk. 13, artikel 45, stk. 7, artikel 55, stk. 2, artikel 57, stk. 4 og artikel 67, stk. 3, og

ud fra følgende betragtninger:

(1) Artikel 24, stk. 8, i forordning (EU) nr. 1307/2013 og artikel 20 og 21 i Kommissionens delegerede forordning (EU) nr.639/2014 (2) gør det muligt for landbrugerne at underskrive kontrakter, ved hvilke de overfører betalingsrettigheder, der skal tildeles, eller retten til at få betalingsrettigheder ved salg eller forpagtning af deres bedrift. Der bør fastsættes regler for sådanne særlige omstændigheder, navnlig i forbindelse med ansøgninger om tildeling af betalingsrettigheder i sådanne tilfælde.

(2) Med henblik på anvendelsen af artikel 25, stk. 2, artikel 26 og artikel 40, stk. 2 og 3, i forordning (EU) nr. 1307/2013 er det nødvendigt at fastsætte regler for beregningen af værdien af betalingsrettigheder, der skal tildeles i tilfælde af overdragelse af en bedrift ved arv til en anden landbruger, der har til hensigt at videreføre landbrugsaktiviteten på denne bedrift, og som selv er berettiget til tildeling af betalingsrettigheder i det første år for anvendelsen af grundbetalingsordningen.

(3) Med henblik på god forvaltning af grundbetalingsordningen er det hensigtsmæssigt at fastsætte regler for indberetningerne af overførsler af betalingsrettigheder, som landbrugerne skal foretage til de nationale myndigheder.

(4) Eftersom den nationale eller regionale reserve tilføres midler i form af uudnyttede betalingsrettigheder i overensstemmelse med artikel 31, stk. 1, litra a) og b), i forordning (EU) nr. 1307/2013, er det nødvendigt at fastsætte en dato, hvorefter de uudnyttede rettigheder, herunder de betalingsrettigheder, som ikke er blevet aktiveret, eller som på anden måde ikke giver anledning til betalinger, tilbageføres til reserven.

(5) Det fastsættes i artikel 43 i forordning (EU) nr. 1307/2013, at medlemsstaterne kan beslutte at anvende specifikke forpligtelser og certificeringsordninger som ligestillede metoder, der er til gavn for klimaet og miljøet. For at sikre en rettidig og effektiv vurdering af den praksis, der indgår i disse forpligtelser og certificeringsordninger, bør der fastlægges regler for proceduren for meddelelser og Kommissionens vurdering.

(6) I henhold til artikel 45, stk. 3, andet afsnit, i forordning (EU) nr. 1307/2013 gælder der ingen individuel omstillingsforpligtelse på bedriftsniveau, såfremt permanente græsarealer bibeholdes i absolutte tal inden for visse grænser. Disse grænser skal fastsættes.

(7) I henhold til artikel 55, stk. 1, i forordning (EU) nr. 1307/2013 er de i artikel 53, stk. 4 og 6, litra a), omhandlede beslutninger i nævnte forordning med forbehold af Kommissionens godkendelse. Der bør derfor fastsættes bestemmelser om proceduren for Kommissionens vurdering og godkendelse.

(8) I artikel 57, stk. 4, i forordning (EU) nr. 1307/2013 kræves det, at Kommissionen vedtager regler om proceduren for godkendelse af arealer og sorter til den afgrødespecifikke betaling for bomuld. I overensstemmelse med nærhedsprincippet bør disse regler begrænses til fastsættelse af en endelig dato for afslutningen af nævnte procedure, idet fastlæggelsen af nærmere procedureregler overlades til medlemsstaterne.

(9) Det bør fastsættes, hvilke nødvendige oplysninger medlemsstaterne skal fremsende til producenterne i forbindelse med godkendelsen. For at sikre, at producenterne orienteres i god tid, bør der fastsættes en endelig dato for sådanne meddelelser.

(10) Med henblik på at overvåge den korrekte anvendelse af de bestemmelser, der er fastsat i forordning (EU) nr. 1307/2013, for så vidt angår fleksibiliteten mellem søjlerne, er det nødvendigt at specificere visse meddelelsesforpligtelser med hensyn til de oplysninger, der skal indberettes af medlemsstaterne, om deres beslutninger truffet i medfør af nævnte forordnings artikel 14.

(11) I forbindelse med fastsættelsen af de finansielle lofter, der er fastsat i henhold til forordning (EU) nr. 1307/2013, og kontrollen med overholdelsen af disse lofter, er det nødvendigt at specificere visse meddelelsesforpligtelser med hensyn til de oplysninger, som medlemsstaterne skal indberette om deres beslutninger truffet i medfør af artikel 22, stk. 2 og 3, artikel 42, stk. 1, artikel 49, stk. 1, og artikel 51, stk. 1, i nævnte forordning.

(12) Af hensyn til effektiviteten er det hensigtsmæssigt at fastsætte, at meddelelserne i henhold til forordning (EU) nr. 1307/2013, Kommissionens delegerede forordning (EU) nr. 639/2014 og denne forordning skal sendes i overensstemmelse med Kommissionens forordning (EF) nr. 792/2009 (3).

(13) Foranstaltningerne i denne forordning er i overensstemmelse med udtalelse fra Komitéen for Direkte Betalinger —

VEDTAGET DENNE FORORDNING:

KAPITEL 1

ANVENDELSESOMRÅDE OG GENERELLE PRINCIPPER

Artikel 1

Anvendelsesområde

Denne forordning fastsætter gennemførelsesbestemmelser til forordning (EU) nr. 1307/2013, for så vidt angår:

a) almindelige bestemmelser om direkte betalinger

b) grundbetalingsordningen

c) betalingen til landbrugere, der benytter landbrugsmetoder, der er til gavn for klimaet og miljøet

d) frivillig koblet støtte

e) den afgrødespecifikke betaling for bomuld

f) meddelelser, som medlemsstaterne skal fremsende.

Artikel 2

Generelle principper

Medlemsstaterne gennemfører denne forordning i overensstemmelse med objektive kriterier og på en sådan måde, at der sikres ligebehandling af landbrugerne og undgås markeds- og konkurrenceforvridninger og samtidig fremmes en bæredygtig forvaltning af naturressourcer og klimatiltag.

KAPITEL 2

GRUNDBETALINGSORDNINGEN

AFDELING 1

Første tildeling af betalingsrettigheder

Artikel 3

Ansøgning om tildeling af betalingsrettigheder ved salg eller forpagtning ved anvendelse af en kontraktbestemmelse i henhold til artikel 24, stk. 8, i forordning (EU) nr. 1307/2013

Ved salg eller forpagtning ved anvendelse af en kontraktbestemmelse i overensstemmelse med artikel 24, stk. 8, i forordning (EU) nr. 1307/2013 skal ansøgningen om tildeling af betalingsrettigheder indgives af enten køberen eller forpagteren. Ansøgningen skal indeholde:

a) oplysninger om enten købe- eller forpagtningskontrakt, herunder den relevante kontraktbestemmelse og/eller en kopi af kontrakten, hvis medlemsstaten kræver det.

b) oplysninger til identifikation af den landbruger, der har overdraget retten til at modtage betalingsrettigheder til køberen eller forpagteren, herunder entydig identifikation af støttemodtageren, hvis den foreligger, jf. artikel 8 i Kommissionens delegerede forordning (EU) nr. 640/2014 (4).

Desuden skal medlemsstaterne kræve, at køber eller forpagter giver alle de oplysninger, der er nødvendige for at kontrollere anvendelsen af artikel 60 i Europa-Parlamentets og Rådets forordning (EU) nr. 1306/2013 (5).

Artikel 4

Ansøgning om tildeling af betalingsrettigheder ved salg ved anvendelse af en kontraktbestemmelse i henhold til artikel 20 i Kommissionens delegerede forordning (EU) nr. 639/2014

1. I tilfælde af salg ved anvendelse af en kontraktbestemmelse i henhold til artikel 20 i Kommissionens delegerede forordning (EU) nr. 639/2014 indgives ansøgningen om tildeling af betalingsrettigheder, der er omfattet af nævnte bestemmelse, af sælgeren. Ansøgningen skal indeholde:

a) oplysninger om købekontrakten, herunder den relevante kontraktbestemmelse og/eller en kopi af købekontrakten, hvis medlemsstaten kræver det

b) antallet af støtteberettigede hektar, som er omfattet af denne kontraktbestemmelse

c) oplysninger til identifikation af den landbruger, til hvem overførslen sker i henhold til nævnte bestemmelse, herunder entydig identifikation af støttemodtageren, hvis den foreligger, jf. artikel 8 i Kommissionens delegerede forordning (EU) nr. 640/2014.

2. En medlemsstat kan tillade, at køberen indgiver ansøgningen om tildeling af betalingsrettighederne på sælgerens vegne. I så fald skal medlemsstaten kontrollere, at sælgeren har bemyndiget køberen til at indgive ansøgningen.

Artikel 5

Ansøgning om tildeling af betalingsrettigheder ved forpagtning ved anvendelse af en kontraktbestemmelse i henhold til artikel 21 i Kommissionens delegerede forordning (EU) nr. 639/2014]

1. Ved forpagtning ved anvendelse af en kontraktbestemmelse i henhold til artikel 21 i Kommissionens delegerede forordning (EU) nr. 639/2014 indgives ansøgningen om tildeling af betalingsrettigheder, der er omfattet af nævnte bestemmelse, af bortforpagteren selv. Ansøgningen skal indeholde:

a) oplysninger om forpagtningskontrakten, herunder den relevante kontraktbestemmelse og/eller en kopi af forpagtningskontrakten, hvis medlemsstaten kræver det

b) antallet af støtteberettigede hektar, som er omfattet af nævnte bestemmelse

c) oplysninger til identifikation af den landbruger, til hvem overførslen sker i henhold til nævnte bestemmelse, herunder entydig identifikation af støttemodtageren, hvis den foreligger, jf. artikel 8 i Kommissionens delegerede forordning (EU) nr. 640/2014.

2. En medlemsstat kan give forpagteren mulighed for at indgive ansøgningen om tildelingen af betalingsrettighederne på bortforpagterens vegne. I så fald skal medlemsstaten kontrollere, at bortforpagteren har bemyndiget forpagteren til at indgive ansøgningen.

Artikel 6

Værdien af betalingsrettigheder i tilfælde af arv

1. I medlemsstater, der anvender artikel 25, stk. 2, i forordning (EU) nr. 1307/2013, og hvor en landbruger har ret til at få tildelt rettigheder i overensstemmelse med artikel 24 i nævnte forordning ud over retten til at modtage betalingsrettigheder i henhold til artikel 14, stk. 1, i Kommissionens delegerede forordning (EU) nr. 639/2014, beregnes værdien af hans betalingsrettigheder, der skal fastsættes i overensstemmelse med artikel 26 i forordning (EU) nr. 1307/2013, under hensyntagen til summen af de oplysninger for 2014, der vedrører hans oprindelige bedrift og den arvede bedrift eller en del af den arvede bedrift.

2. I medlemsstater, der anvender artikel 40, stk. 2, i forordning (EU) nr. 1307/2013, og hvor en landbruger har ret til at få tildelt betalingsrettigheder i overensstemmelse med artikel 39 i nævnte forordning ud over retten til at modtage betalingsrettigheder i henhold til artikel 14, stk. 1, i delegeret forordning (EU) nr. 639/2014 beregnes værdien af hans betalingsrettigheder, der skal fastsættes i overensstemmelse med artikel 40, stk. 3, i forordning (EU) nr. 1307/2013, på grundlag af summen af de oplysninger for det pågældende år, der vedrører hans oprindelige bedrift og den arvede bedrift eller en del af den arvede bedrift.

AFDELING 2

Aktivering og overførsel af betalingsrettigheder

Artikel 7

Aktivering af betalingsrettigheder ved salg eller forpagtning ved anvendelse af en kontraktbestemmelse i henhold til artikel 24, stk. 8, i forordning (EU) nr. 1307/2013 eller artikel 20 og 21 i Kommissionens delegerede forordning (EU) nr. 639/2014

1. Ved salg eller forpagtning ved anvendelse af en kontraktbestemmelse i overensstemmelse med artikel 24, stk. 8, i forordning (EU) nr. 1307/2013, indsendes købers eller forpagters første ansøgning om betaling i henhold til grundbetalingsordningen i samme år som ansøgningen om tildeling af betalingsrettigheder, der er omhandlet i artikel 3 i denne forordning.

2. Ved salg ved anvendelse af en kontraktbestemmelse i henhold til artikel 20 i Kommissionens delegerede forordning (EU) nr. 639/2014 skal køberen i sin første ansøgning om betaling i henhold til grundbetalingsordningen medtage oplysninger om købekontrakten med angivelse af den relevante kontraktbestemmelse og/eller kopi af købskontrakten, hvis medlemsstaten kræver det. Ansøgningen indgives i samme år som ansøgningen om tildeling af betalingsrettigheder, der er omhandlet i artikel 4 i denne forordning.

3. Ved forpagtning ved anvendelse af en kontraktbestemmelse i henhold til artikel 21 i Kommissionens delegerede forordning (EU) nr. 639/2014 skal forpagteren i sin første ansøgning om betaling i henhold til grundbetalingsordningen medtage oplysninger om forpagtningskontrakten med angivelse af den relevante kontraktbestemmelse og/eller en kopi af forpagtningskontrakten, hvis medlemsstaten kræver det. Ansøgningen indgives samme år som ansøgningen om tildeling af betalingsrettigheder, der er omhandlet i artikel 5 i denne forordning.

Artikel 8

Underretning om overførsler

1. I tilfælde af overførsel i overensstemmelse med artikel 34 i forordning (EU) nr. 1307/2013 underretter overdrageren den kompetente myndighed om overdragelsen inden for en frist, der fastsættes af medlemsstaten.

2. Overdragelsen finder sted som beskrevet i meddelelsen, med mindre den kompetente myndigheder afviser overdragelsen. Den kompetente myndighed kan kun afvise en overdragelse, hvis overførslen ikke er i overensstemmelse med forordning (EU) nr. 1307/2013 i Kommissionens delegerede forordning (EU) nr. 639/2014 og denne forordning. Den kompetente myndighed underretter hurtigst muligt overdrageren om sin indsigelse.

AFDELING 3

Nationale eller regionale reserver

Artikel 9

Tilbageførsel til den nationale eller regionale reserve

1. Med henblik på artikel 31, stk. 1, litra a) og b), i forordning (EU) nr. 1307/2013 anses uudnyttede betalingsrettigheder, bortset fra tilfælde af force majeure eller usædvanlige omstændigheder, for at være tilbageført til den nationale eller regionale reserve dagen efter den endelige dato, som fastsættes af Kommissionen på grundlag af artikel 78, litra b), i forordning (EU) nr. 1306/2013 til ændring af enkeltansøgningen under grundbetalingsordningen i det kalenderår, hvor den periode, der er omhandlet i artikel 31, stk. 1, litra a) og b), i forordning (EU) nr. 1307/2013, udløber.

2. Medlemsstater, som anvender regionale reserver i henhold til artikel 30, stk. 2, i forordning (EU) nr. 1307/2013, anvender bestemmelserne om tilbageførsel af uudnyttede betalingsrettigheder på regionalt plan.

KAPITEL 3

GRØN OMLÆGNING

Artikel 10

Procedure for meddelelse og vurdering af praksis i de specifikke forpligtelser eller certificeringsordninger

1. De meddelelser, der er nævnt i artikel 43, stk. 8, i forordning (EU) nr. 1307/2013, indgives senest den 1. august 2014 i forbindelse med anvendelse i 2015 eller senest den 1. juli i året forud for anvendelsesåret i forbindelse med anvendelse efter 2015.

Disse meddelelser kan ændres én gang om året, forudsat at Kommissionen underrettes derom senest den 1. juli i året forud for det år, hvor ændringen træder i kraft.

2. For de forpligtelser, der er omhandlet i artikel 43, stk. 3, litra a), i forordning (EU) nr. 1307/2013, skal meddelelserne til Kommissionen klart beskrive den praksis, som er omfattet af forpligtelsen, og anføre, hvilke fremgangsmåder, jf. artikel 43, stk. 2, i nævnte forordning, de svarer til, og ved hvilken tilsvarende praksis, der er anført i bilag IX til nævnte forordning, de anses for at være dækket. Meddelelserne skal indeholde en henvisning til de relevante forpligtelser i henhold til programmet for udvikling af landdistrikterne, som forelægges Kommissionen i henhold til artikel 10, stk. 1, i Europa-Parlamentets of Rådets forordning (EU) nr. 1305/2013 (6) eller godkendes af Kommissionen i henhold til artikel 18, stk. 4, i Rådets forordning (EF) nr. 1698/2005 (7).

3. For de certificeringsordninger, der er omhandlet i artikel 43, stk. 3, litra b), i forordning (EU) nr. 1307/2013, skal meddelelserne til Kommissionen klart beskrive den praksis, som er omfattet af certificeringsordningen, og anføre, hvilke fremgangsmåder, jf. artikel 43, stk. 2, i nævnte forordning, de svarer til, og ved hvilken tilsvarende praksis, der er anført i bilag IX til nævnte forordning, de anses for at være dækket.

4. Når Kommissionens vurdering viser, at den anmeldte praksis, der indgår i de specifikke forpligtelser og certificeringsordninger, ikke er omfattet af listen i bilag IX til forordning (EU) nr. 1307/2013, underretter Kommissionen medlemsstaten herom senest tre måneder efter modtagelse af meddelelsen. Medlemsstaten kan fremlægge supplerende oplysninger inden for en måned efter modtagelsen af Kommissionens oplysninger. Den gennemførelsesretsakt, der er omhandlet i artikel 43, stk. 8, andet afsnit, i forordning (EU) nr. 1307/2013, vedtages senest syv måneder efter modtagelse af den oprindelige meddelelse.

Artikel 11

Bibeholdelsesgrænser for permanente græsarealer i absolutte tal

De grænser, der anvendes for at vurdere, om arealet af permanente græsarealer i absolutte tal er bibeholdt, som er omhandlet i artikel 45, stk. 3, andet afsnit, i forordning (EU) nr. 1307/2013, svarer til en mindskelse på maksimalt 0,5 % af de permanente græsningsarealer, der er fastsat i henhold til artikel 45, stk. 2, litra a), i nævnte forordning.

KAPITEL 4

KOBLET STØTTE

AFDELING 1

Frivillig koblet støtte

Artikel 12

Procedure for vurdering og godkendelse af beslutninger, der er omhandlet i artikel 55, stk. 1, i forordning (EU) nr. 1307/2013

Kommissionen vurderer, hvorvidt de beslutninger, der er omhandlet i artikel 55, stk. 1, i forordning (EU) nr. 1307/2013, er i overensstemmelse med nævnte forordning, navnlig med hensyn til påvisning af et af de behov, der er fastsat i artikel 55, stk. 1, og Kommissionens delegerede forordning (EU) nr. 639/2014.

Hvis Kommissionen finder, at de oplysninger, som en medlemsstat har indgivet, ikke giver Kommissionen mulighed for at konkludere, at betingelserne i første afsnit er opfyldt, anmoder den medlemsstaten om at fremlægge supplerende oplysninger eller om at revurdere sin beslutning.

Kommissionen vedtager en gennemførelsesretsakt om godkendelse eller afvisning af en medlemsstats beslutning inden for en frist på fire måneder fra modtagelsen af alle de nødvendige oplysninger.

AFDELING 2

Afgrødespecifik betaling for bomuld

Artikel 13

Procedure for godkendelse af arealer og sorter

Proceduren for godkendelsen af arealer og sorter til den afgrødespecifikke betaling for bomuld, der er fastsat i artikel 57 i forordning (EU) nr. 1307/2013, afsluttes senest den 31. januar hvert år for det pågældende års såning.

Artikel 14

Meddelelser til producenterne

1. Hvert år inden den 1. marts meddeler medlemsstaterne bomuldsproducenterne følgende for det pågældende års såning:

a) de tilladte sorter til udsæd

b) kriterierne for godkendelse af arealer til produktion af bomuld, som de fastsætter i henhold til artikel 56 i Kommissionens delegerede forordning (EU) nr. 639/2014

c) den minimale såningstæthed for bomuld, der er omhandlet i artikel 58 i Kommissionens delegerede forordning (EU) nr. 639/2014

d) den krævede dyrkningspraksis.

2. Hvis godkendelsen af en sort tilbagetrækkes, underretter medlemsstaterne producenterne om tilbagetrækningen inden den 1. marts for det følgende års såning.

KAPITEL 5

REGLER OM MEDDELELSER

Artikel 15

Meddelelser om fleksibiliteten mellem søjlerne

1. De oplysninger, der skal meddeles Kommissionen i henhold til artikel 14, stk. 1, i forordning (EU) nr. 1307/2013 og artikel 136a, stk. 1, i Rådets forordning (EF) nr. 73/2009 (8), skal være i form af årlige procentsatser af de årlige nationale lofter, der er omhandlet i artikel 14, stk. 1, første afsnit, i forordning (EU) nr. 1307/2013 og artikel 136a, stk. 1, første afsnit, i forordning (EF) nr. 73/2009 for hvert kalenderår frem til 2019.

2. De oplysninger, der skal meddeles Kommissionen i henhold til artikel 14, stk. 2, i forordning (EU) nr. 1307/2013 og artikel 136a, stk. 1, i forordning (EF) nr. 73/2009, skal være i form af årlige procentsatser af det årlige beløb, der afsættes til støtte til foranstaltninger under de programmer for udvikling af landdistrikterne, der er omhandlet i artikel 14, stk. 2, første afsnit, i forordning (EU) nr. 1307/2013 og artikel 136a, stk. 2, første afsnit, i forordning (EF) nr. 73/2009 for hvert regnskabsår indtil 2020.

Artikel 16

Meddelelse om forhøjelse af loftet for grundbetalingsordningen, som omhandlet i artikel 22, stk. 2 og 3, i forordning (EU) nr. 1307/2013

Når en medlemsstat underretter Kommissionen om sine beslutninger i henhold til artikel 22, stk. 2 eller 3, i forordning (EU) nr. 1307/2013, skal de oplysninger, der forelægges Kommissionen, bestå af procentsatser af de årlige nationale lofter, der er anført i bilag II til nævnte forordning, efter fradrag af de beløb, der følger af anvendelsen af artikel 47, stk. 1, i nævnte forordning for hvert kalenderår frem til 2020.

Artikel 17

Finansielle tildelinger i henhold til omfordelingsbetalingen, betalingen til områder med naturbetingede begrænsninger og betalingen til unge landbrugere

Når en medlemsstat underretter Kommissionen om sine beslutninger i henhold til artikel 42, stk. 1, artikel 49, stk. 1, og artikel 51, stk. 1, i forordning (EU) nr. 1307/2013, skal de oplysninger, der forelægges Kommissionen, bestå af procentsatser af de årlige nationale lofter, der er anført i bilag II til nævnte forordning, for hvert kalenderår frem til 2020.

Artikel 18

Anvendelse af forordning (EF) nr. 792/2009

De meddelelser til Kommissionen, der er omhandlet i forordning (EU) nr. 1307/2013, Kommissionens delegerede forordning (EU) nr. 639/2014 og denne forordning, gives i overensstemmelse med forordning (EF) nr. 792/2009.

KAPITEL 6

AFSLUTTENDE BESTEMMELSER

Artikel 19

Ikrafttræden og anvendelse

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes for støtteansøgninger for kalenderår efter kalenderåret 2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 16. juni 2014. På Kommissionens vegne José Manuel BARROSO Formand

(1) EUT L 347 af 20.12.2013, s. 608.

(2) Kommissionens delegerede forordning (EU) nr. 639/2014 af 11. marts 2014 om supplerende regler til Europa-Parlamentets og Rådets forordning (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ændring af bilag X til samme forordning (Se side 1X i denne EUT.).

(3) Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (EUT L 228 af 1.9.2009, s. 3).

(4) Kommissionens delegerede forordning (EU) nr. 640/2014 af 11. marts 2014 om supplering af Europa-Parlamentets og Rådets forordning (EU) nr. 1306/2013 om finansiering, forvaltning og overvågning af den fælles landbrugspolitik (Se side 48 i denne EUT).

(5) Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).

(6) Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).

(7) Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 277 af 21.10.2005, s. 1).

(8) Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (EUT L 30 af 31.1.2009, s. 16).